
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. szeptember 15-én tartandó munkaterv szerinti ülésére

4. napirendhez

Tárgy: Gyógypedagógiai fejlesztés biztosítása a Csicsergő Napköziotthonos Óvodában
Tisztelt Képviselő-testület!
Mint már arról többször is esett szó, a szakértői bizottság egyre több gyermeknél állapít sajátos nevelési igényt, melyet legtöbbször a „normál” óvodában, általános iskolában kell biztosítani.

A Közoktatási törvény kimondja, hogy a sajátos nevelési igényű gyermeknek, tanulónak joga, hogy különleges gondozás keretében állapotának megfelelő pedagógiai, gyógypedagógiai, konduktív pedagógiai ellátásban részesüljön attól kezdődően, hogy igényjogosultságát megállapították. 
A sajátos nevelési igényű gyermek óvodai nevelése a többi gyermekkel, tanulóval együtt, azonos óvodai csoportban, óvodai tagozaton, illetve iskolai osztályban is történhet, azonban a nevelési-oktatási intézménynek rendelkeznie kell azokkal a személyi és tárgyi feltételekkel, amelyek a sajátos nevelési igényű gyermek, tanuló egészségügyi és pedagógiai célú habilitációs és rehabilitációs ellátáshoz szükségesek. 

A korai fejlesztés és gondozás, továbbá a fejlesztő felkészítés feladatait óvodapedagógus és tanító is elláthatja, azonban ez esetben biztosítani kell, hogy a fogyatékosság típusának megfelelő végzettséggel és szakképzettséggel rendelkező gyógypedagógus (terapeuta) vagy konduktor segítse a többi pedagógus munkáját.
Jelenleg a Csicsergő Napköziotthonos Óvodában három olyan gyermeket nevelnek, aki a fentiekben leírt speciális gondozást igényel, általában heti 2-2 órában. 

Hogy mivel jár ez, arra tavalyi példát tudok hozni: egy gyermek részére heti 3 óra egyéni gondozás került megállapításra kétféle szakterületet érintően. Ennek biztosítására megbízással foglalkoztattunk egy szakembert 2.400 Ft-os óradíjért, az útiköltség térítése mellett. Amennyiben a gyermek 10 hónapon keresztül igénybe veszi ezt a fejlesztést – ami betegség és egyéb okok miatt nem történt meg – közel 400 ezer forintba került volna az Önkormányzat számára.
Amint fentebb már jeleztem, most már három ilyen gyermekünk van, sőt várható egy negyedik.

A megfelelő ellátás biztosítására az óvoda javaslata az volt, hogy a pszichopedagógusi végzettséggel rendelkező óvodapedagógus kolléga segítségével „házon belül” megoldják a fejlesztést, ehhez azonban az szükséges, hogy a váltótársaként hatórás munkaidőben dolgozó óvodapedagógus nyolcórás státuszt kapjon. Ez éves szinten kb. 5-600 ezer forint többletkiadást jelent, azonban innentől megoldott lenne a megfelelő szakellátás, és nem utolsó sorban a rászoruló gyermekek fejlesztése is biztosított lenne.
E célra normatívát is igényelni fogunk, ami három gyermeknél várhatóan már fedezni fogja ezt a kiadást.

Kérem a Képviselő-testület szíves döntését az ügyben.

…/2011. (IX. 15.) ÖKT határozati javaslat

Sülysáp Nagyközség Önkormányzatának Képviselő-testülete úgy határoz, hogy 

1. az óvodai gyógypedagógiai fejlesztés biztosítása érdekében a Csicsergő Napköziotthonos Óvoda óvodapedagógusi státuszainak számának – 2011. október 1-jétől – 0,25-tel megnöveli,
2. a munkabér fedezetét a költségvetés … keretének terhére biztosítja.
Határidő: azonnal

Felelős: polgármester
Sülysáp, 2011. szeptember 7.

polgármester
PAGE  
2/2

